Flere svært bevæbnede politifolk er blevet sat til at bevogte justitsminister Søren Pape Poulsens hjem i Viborg, og nu melder Politiets Efterretningstjeneste, at man også har styrket sikkerheden for at beskytte udlændinge- og integrationsminister Inger Støjberg.

- PET kan oplyse, at PET og politiet er til stede ved justitsminister Søren Pape Poulsens bopæl og udlændinge- og integrationsminister Inger Støjbergs bopæl, da sikkerheden omkring de to ministre for tiden er styrket. På nuværende tidspunkt er der ikke yderligere kommentarer, lyder det i en pressemeddelelse fra efterretningstjenesten.

Det har ikke været muligt at få at vide, hvad det er for et trusselsbillede, der er baggrunden for den øgede beskyttelse til de to ministre.

Men det sker fra tid til anden, at der indsættes ekstra beskyttelse af ministre, fortæller DR’s retskorrespondent, Trine Maria Ilsøe:

- PET iværksætter ikke dette her uden at have en konkret grund til det. Men det er ikke til at sige, om der er en reel trussel, eller om de blot er ved at afklare, om der er en reel trussel. Under alle omstændigheder vil man altid beskytte udsatte personer for en sikkerheds skyld, så længe der er tvivl, siger hun.

Automatrifler og skudsikre veste